AARHUS: Nu er den fjerde af i alt seks stjålne motorcykler fra Cirkus Arena fundet. Den udbrændte totalt.

Onsdag aften kl. 20.15 blev der anmeldt brand i en motorcykel på Janesvej i Gellerup. Det viser sig at være en af de seks stjålne, gule Suzuki-motorcykler fra Cirkus Arena, og den stod ikke til at redde.

Motorcyklerne, der tilhører den brasilianske motorcykelartist-gruppe Diorios, blev stjålet fra cirkuspladsen ved Tangkrogen natten til tirsdag. Mens cirkuspersonalet sov på pladsen på Tangkrogen, brød ukendte gerningsmænd ind i teltet ved siden af og snuppede artisternes seks motorcykler.

Tirsdag dukkede den første motorcykel op i Jellebakkekvarteret og senere på aftenen yderligere to i Gellerup. Og nu er altså den fjerde motorcykel lokaliseret, men ubrugelig.